钦定古今图书集成/明伦汇编/官常典/第571卷 > 完颜阿里不孙
## 钦定古今图书集成/明伦汇编/官常典/第571卷 > 完颜阿里不孙

按《金史》本传：“阿里不孙，字彦成，曷懒路泰申必剌，猛
安人。明昌五年进士，调易州、忻州军事判官，安丰县
令，补尚书省令史，除兴平军节度副使，应奉翰林文
字，转修撰，充元帅左监军，纥石烈执中经历官。执中
围楚州，纵兵大掠，坐不谏正，决杖五十。大安初，改户
部员外郎、钧州刺史。执中行枢密院于西京，复以为
经历官，改威州刺史。”贞祐初，累迁国子祭酒。历越王、
濮王傅，改同知平阳府事，兼本路宣抚副使。召为兵
部侍郎，迁翰林侍讲学士。改陕西路宣抚副使，迁元
帅左都监，改河平军节度使、河北西路宣抚副使。改
御史中丞、辽东宣抚副使。再阅月，权右副元帅、参知
政事、辽东路行尚书省事。赐御衣、厩“马、安山甲。”上京
行省蒲察五斤奏其功，赐金百两、绢百疋。兴定元年，
真拜参知政事，权右副元帅，行尚书省元帅府于婆
速路承制除拜刺史，以下不协。是时，蒲鲜万奴据辽
东，侵掠婆速之境，高丽畏其强，助粮八万石。上京行
省蒲察五斤入朝，辽东兵势愈弱，五斤留江山守肇
州，江山亦颇怀去就。及上京宣抚使蒲察移剌都改
陕西行省参议官，而伯德胡土遂有异志。宣抚使海
奴不迎制使，坐而受诏，阿里不孙械系之。顷之，阿里
不孙辄矫制大赦诸道，众乃稍安，而请罪于朝。初，留
哥据广宁，知广宁府事温迪罕青狗居盖州，妻子留
广宁，与伯德胡土约为兄弟。青狗兵隶阿里不孙，内
猜忌不协。蒲察移剌都尝奏青狗无隶阿里不孙，宣
宗乃召青狗，青狗不受诏，阿里不孙杀之，胡土乃怨
阿里不孙。既而胡土率众伐高丽，乃以兵戕杀阿里
不孙，权左都监纳坦𥙿与监军温迪罕哥不霭、遥授
东平判官参议军事郭澍谋诛胡土，未敢发。会上京
留守蒲察五斤遣副留守夹谷爱荅、左右司员外郎
抹撚独鲁诣𥙿计事，𥙿以谋告二人，二人许诺，遂召
胡土至帐中杀之。阿里不孙已死，朝廷始得矫赦奏
疏，诏有司奖谕。未几，闻阿里不孙死于乱，诏赠平章
政事、芮国公，纳合𥙿真授左都监，哥不霭进一阶，爱
荅、独鲁、郭澍迁官、陞职有差。阿里不孙宽厚爱人，敏
于吏事，能治剧要，识者以为用之未尽云。